ناحیەی ناوەندی قەزای حاجیاوا
ناحیەی ناوەندی قەزای حاجیاوا یەکێکە لە ناحیەکانی ئیدارەی ڕاپەڕین لە پارێزگای سلێمانی لە ھەرێمی کوردستان لە عێراق. ناوەندەکەی شارۆچکەی حاجیاوایە. ژمارەی دانیشتوانی بریتیە لە (٦٦،٠٦٧)کەسە.

ناو 
ناوی ئەم ناحیەیە لە ناوەندەکەیەوە وەرگیراوە کە شارۆچکەی حاجیاوایە.

حاجیاوا وشەیەکی لێکدراوە لە دوو وشەی (حاجی+ئاوا)، حاجی: لە وشەی حەجی زمانی عەرەبی وەرگیراوە، کەسێک بچێت فەریزەی حەج جێبەجێبکات دوای ئەوە پێشگری وشەی حاجی وەردەگرێت و دەبێتە نازناوی. ئاوا کورتکراوەی وشەی (ئاوای یان ئاوەدان)ی زمانی کوردییە دەدرێتە پاڵ ھەندێک وشە بۆ ناونانی شوێن. گوایە حاجیاوا کاتێک درووستکراوە لەلایەن حاجییەکەوە دروستکراوە لەوەوە ناونراوە حاجیاوا.

جوگرافیا 
ناحیەی ناوەندی قەزای حاجیاوا ھاوسنوورە لەگەڵ؛
 لە باکوورەوە ناحیەی سەرکەپکان و ناحیەی بێتواتە.
 لە باشوورەوە ناحیەی چوارقوڕنە.
 لە ڕۆژھەڵاتەوە ناحیەی سەرکەپکان و ناحیەی چوارقوڕنە.
 لە ڕۆژاواوە ناحیەی بێتواتە و ناحیەی سکتان.

ڕووبەر 
ڕووبەری ئەم ناحیەیە (٧٥کم٢)یە لە (٠٫٣٧٪) پارێزگای سلێمانی پێکدەھێنێت.

دانیشتوان 
تەواوی دانیشتوانی ئەم ناحیەیە کوردن، بە پێی پێشبینی دەستەی ئاماری حکوومەتی ھەرێمی کوردستان بۆ ساڵی ٢٠٢٠ دانیشتوانی ئەم قەزایە (٦٦،٠٦٧)کەسە.

مێژوو 
شارۆچکەی حاجیاوا لە سەرەتادا ئۆردووگایەکی زۆرەملێ بوو بۆ ئەو گوندانە سەر سنوور کە ڕاگوێزران درووستکرا، حاجیاوا لە زەوی گوندی حاجیاوای کۆندا درووستکرا بۆیە ھەمان ناوی لێنرا. 

لە دوای ڕاپەڕین، حاجیاوا وەک خۆی مایەوە و ساڵ بە ساڵ فراوانتر بوو، حاجیاوا لە ٢١ی تەممووزی ١٩٩٩ بە واژۆی سەرۆکی حکوومەتی ئیدارەی سلێمانی، کۆسرەت ڕەسووڵ عەلی بوو بە ناحیە، بە دابڕانی (٢١) کەرت و گوند لە ناحیەی چوارقوڕنە.

لە ٢٢/٢/٢٠٢٢ ڕێبەر ئەحمەد خالید وەزیری ناوخۆی حکوومەتی ھەرێمی کوردستان بە نووسراوێکی فەرمی کە ئاراستەی سەرۆکایەتیی ئەنجوومەنی وەزیرانی کردبوو، تێیدا ڕایگەیاندبوو کە لارییان نییە لەسەر بە قەزاکردنی ناحیەی حاجیاوا لە سنووری ئیدارەی ڕاپەڕین لە پارێزگای سلێمانی. بە فەرمانی ھەرێمی لە نووسراوێکدا کە واژووی مەسروور بارزانی سەرۆکی حکوومەتی ھەرێمی کوردستانی لەسەرە، بە ژمارە (١١٣) لە ٢١/٤/٢٠٢٢ بڕیاردرا بە ھێنانەکایەی قەزای حاجیاوا لە سنووری ئیدارەی ڕاپەڕین.

کارگێڕی 
ناحیەی ناوەندی قەزای حاجیاوا ناوچەیەکی  پارێزگای سلێمانییە کەوتۆتە باکوورییەوە. لەڕووی ئیدارییەوە پێکھاتووە لە (٢١) گوند.

 حاجیاوا(ناوەند)
 پوکەی خواروو
 پوکەی سەروو
 تاقۆڵان
 چۆڵیاوا
 حاجیاوای کۆن
 خەلیفە، حاجیاوا
 دەرماناوا، حاجیاوا
 دووپشکە
 دۆڵناران
 زنگزنگە
 قاچە
 قوڕەبەرازە
 قولەی کانی ماران
 کانی توان
 کانی ماران
 کفرەدۆڵی خواروو
 کفرەدۆڵی سەروو
 کونەکۆتر، حاجیاوا
 گردی تلێ
 گەرمکەداڵ
 میرەبەگ

ئەمانەش ببینە 
 پارێزگای سلێمانی
 حاجیاوا
 ئیدارەی ڕاپەڕین
 پێڕستی گوندەکانی پارێزگای سلێمانی
 پێڕستی گوندەکانی ڕانیە

سەرچاوەکان 

شوێنە ئاوەدانەکانی پارێزگای سلێمانی
ناحیەکانی ھەرێمی کوردستان
ناحیەکانی پارێزگای سلێمانی
ناحیەکانی باشووری کوردستان